*Приложение 5*

**Информация за текущото състояние на “Многопрофилна болница за активно лечение по неврология и психиатрия “Св.Наум” ЕАД, гр. София**

**“Многопрофилна болница за активно лечение по неврология и психиатрия “Св.Наум” ЕАД, гр. София** с ЕИК 831605813 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност осъществяване на болнична помощ.

МБАЛНП ”Св. Наум” ЕАД е лечебно заведение за болнична помощ с мисия да възстановява неврологичното и психичното здраве на индивида, от там да повишава качеството на живота на конкретните лица, чрез тях и на техните близки и на цялото общество. Тази мисия се осъществява от висококвалифицирани лекари в болницата с помощта на други специалисти и помощен персонал чрез диагностициране, лечение, активно медицинско наблюдение и рехабилитация на болни с неврологични и психични заболявания. МБАЛНП ”Св. Наум” ЕАД е акредитирана университетска болница, където се оказва консултативна помощ и извършва спешна и планова хоспитализация. Във връзка с промяна на Закона за лечебните заведения през месец декември 2010 г. болницата е пререгистрирана в многопрофилна болница за активно лечение по неврология и психиатрия. Болницата обслужва пациенти от цялата страна в областта на неврологичната и психиатрична медицинска помощ. Причините за това са, че болницата се е утвърдила като лечебно заведение, където се лекуват мозъчно-съдови заболявания, паркинсонова болест, множествена склероза, епилепсия, заболявания на автономната нервна система и неврологични заболявания в детската възраст. Стратегическа цел на лечебното заведение е запазване на МБАЛНП ”Св. Наум” ЕАД като водещо консултативно и лечебно заведение в областта на неврологията и психиатрията в страната чрез: Осигуряване на качествени болнични услуги, Предлагане на нови лечебно-диагностични изследвания; Подобряване на подбора на персонала с оглед по-нататъшно подобряване на качеството на медицинските услуги; Повишаване квалификацията на медицинския персонал; Промоция на здравето насочено към вида заболявания, характерни за областта на лечение в МБАЛНП „Св. Наум“ ЕАД; Управленски контрол върху показателите за дейността; Развитие на учебната дейност.

Стойността на активите към края на трето тримесечие на 2023 г. е 13 469 хил. лв. Задълженията на дружеството към 30.09.2023 г. са 2 058 хил. лв., като липсват просрочени задължения. Към края на разглеждания период размерът на собствения капитал на дружеството е 9 020 хил. лв.

Приходите за периода са 9 168 хил. лв., от които 69,9% са приходи от НЗОК, 19,3% са приходи от МЗ и 10,8% са приходи от други източници. Разходите за периода са 9 160 лв. От тях 12,3% са разходи за материали, 67,6% са разходи за персонал и 20,1% са разходи за външни услуги, амортизации и други. Текущият финансов резултат на дружеството е печалба в размер на 8 хил. лв. Персоналът на болницата е 268 души, от които 62 лекари, 82 специалисти по здравни грижи и 55 санитари.

През третото тримесечие на 2023 г. броят на преминалите болни е 6 757. Това е увеличение с 0,8% в сравнение със същия период на предходната година. Към 30.09.2023 г. заетостта на легловата база в болницата е била 56%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>